VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

DĖL ASMENS SVEIKATOS PRIEŽIŪROS PASLAUGŲ TEIKIMO IR APMOKĖJIMO PRIVALOMOJO SVEIKATOS DRAUDIMO FONDO BIUDŽETO LĖŠOMIS SUTARTIES TIPINĖS FORMOS PATVIRTINIMO

2019 m. sausio 2 d. Nr. 1K-1

Vilnius

Vadovaudamasis Lietuvos Respublikos sveikatos draudimo 26 straipsnio 3 dalimi ir Teritorinių ligonių kasų ir asmens sveikatos priežiūros įstaigų sutarčių sudarymo tvarkos aprašo, patvirtinto Lietuvos Respublikos sveikatos apsaugos ministro 2009 m. gruodžio 18 d. įsakymu Nr. V-1051 „Dėl Teritorinių ligonių kasų ir asmens sveikatos priežiūros įstaigų sutarčių sudarymo tvarkos aprašo patvirtinimo“, 10 punktu:

1. Tvirtinu Asmens sveikatos priežiūros paslaugų teikimo ir apmokėjimo Privalomojo sveikatos draudimo fondo biudžeto lėšomis sutarties tipinę formą (pridedama).

2. Pavedu teritorinėms ligonių kasoms:

2.1. Rengti asmens sveikatos priežiūros paslaugų teikimo ir apmokėjimo Privalomojo sveikatos draudimo fondo biudžeto lėšomis sutarčių (toliau – sutartys) projektus vadovaujantis šio įsakymo 1 punkte nurodyta sutarties tipine forma:

2.1.1. perkelti Asmens sveikatos priežiūros paslaugų teikimo ir apmokėjimo Privalomojo sveikatos draudimo fondo biudžeto lėšomis tipinės sutarties bendrąsias sąlygas į sutarčių, sudaromų su asmens sveikatos priežiūros įstaigomis, projektus;

2.1.2. perkelti mutatis mutandis Asmens sveikatos priežiūros paslaugų teikimo ir apmokėjimo Privalomojo sveikatos draudimo fondo biudžeto lėšomis tipinės sutarties specialiąsias sąlygas į sutarčių projektus, atsižvelgiant į asmens sveikatos priežiūros įstaigos numatomas teikti sveikatos priežiūros paslaugas, apmokamas Privalomojo sveikatos draudimo fondo biudžeto lėšomis;

2.1.3. prireikus keisti sutarčių 1 priedą „Asmens sveikatos priežiūros paslaugų nomenklatūra“, atsižvelgiant į aktualų Asmens sveikatos priežiūros paslaugų ir sveikatos programose numatytų paslaugų, už kurias mokama iš Privalomojo sveikatos draudimo fondo biudžeto, klasifikatorių, patvirtintą Valstybinės ligonių kasos prie Sveikatos apsaugos ministerijos direktoriaus 2005 m. birželio 30 d. įsakymu Nr. 1K-81 „Dėl Asmens sveikatos priežiūros paslaugų ir sveikatos programose numatytų paslaugų, už kurias mokama iš Privalomojo sveikatos draudimo fondo biudžeto, klasifikatoriaus patvirtinimo“;

2.1.4. prireikus keisti sutarčių 2 priedą „Privalomojo sveikatos draudimo fondo biudžeto lėšų suma asmens sveikatos priežiūros paslaugoms apmokėti“ atsižvelgiant į aktualią Privalomojo sveikatos draudimo fondo biudžeto pajamų ir išlaidų klasifikaciją, patvirtintą Valstybinės ligonių kasos prie Sveikatos apsaugos ministerijos direktoriaus 2013 m. sausio 11 d. įsakymu Nr. 1K-11 „Dėl Privalomojo sveikatos draudimo fondo biudžeto pajamų ir išlaidų klasifikacijos patvirtinimo“;

2.1.5. keisti ir (ar) papildyti su įstaigomis sudarytų sutarčių 1 priedą „Asmens sveikatos priežiūros paslaugų nomenklatūra“, atsižvelgiant į Apmokamų iš Privalomojo sveikatos draudimo fondo biudžeto asmens sveikatos priežiūros paslaugų kriterijų sąrašo, patvirtinto Lietuvos Respublikos Vyriausybės 2014 m. balandžio 23 d. nutarimu Nr. 370 „Apmokamų iš Privalomojo sveikatos draudimo fondo biudžeto asmens sveikatos priežiūros paslaugų kriterijų sąrašo patvirtinimo“ 14 punktą.

2.2. Sutarčių projektus rengti elektroniniu būdu ir pasirašyti saugiu elektroniniu parašu; jei tokios galimybės nėra, rengiami popierinės formos sutarčių projektai.

2.3. Sulygti su asmens sveikatos priežiūros įstaigomis dėl netesybų taikymo, jei netinkamai vykdomi arba nevykdomi sutartyse numatyti įsipareigojimai arba jei vienašališkai nutraukiama sutartis, įskaitant netesybų taikymą už nustatytų sveikatos priežiūros būtinųjų sąlygų reikalavimų nesilaikymą.

3. P r i p a ž į s t u netekusiu galios Valstybinės ligonių kasos prie Sveikatos apsaugos ministerijos direktoriaus 2014 m. vasario 6 d. įsakymą Nr.1K-23 „Dėl Asmens sveikatos priežiūros paslaugų teikimo ir jų išlaidų apmokėjimo Privalomojo sveikatos draudimo fondo biudžeto lėšomis sutarties standartinių sąlygų patvirtinimo“ su visais pakeitimais ir papildymais.

4. Įsakymo vykdymo kontrolę pasilieku sau.

5. S k e l b i u šį įsakymą Teisės aktų registre.

Direktoriaus pavaduotojas,

laikinai vykdantis direktoriaus funkcijas	Viačeslavas Zaksas